V. Palko, poslanec: (2007-05-18):
Rád by som položil tuná do istého kontrapunktu, tak ako už upozornil na to pán poslanec Mikloško, postoje SMK a SNS. Tvorcom smernice o harmonizácii priamych daní je eurokomisár László Kovács z Maďarskej republiky. Má na Slovensku svojich protivníkov a má na Slovensku svojich spojencov. Protivníkmi sú v tejto veci KDH, SDKÚ, SMK. Chcem veľmi oceniť najmä postoje poslancov za SMK, ktorí podporujú to, aby si Slovenská republika udržala kompetenciu rozhodovať o priamych daniach. Nielen to podporujú, ale aj spolu s nami spolupredkladajú text deklarácie a nielen to, ale budú za to aj hlasovať. Spojencami eurokomisára Lászlóa Kovácsa sú najmä poslanci Slovenskej národnej strany. (Potlesk.) Určite, páni poslanci a poslankyne zo Slovenskej národnej strany, sa dočkáte ďakovného od eurokomisára Kovácsa: Köszönöm szépen, Szlovák Nemzeti Párt. (Ďakujem pekne, Slovenská národná strana.) Vážené pani poslankyne, vážení páni poslanci, v Európskej únii prebieha zásadná diskusia o tom, aká má zostať štátnosť členských štátov Európskej únie a či tu nemá vzniknúť štátnosť samotnej Európskej únie. Už v roku 2002 sa Národná rada Slovenskej republiky zaoberala Deklaráciou o zvrchovanosti v kultúrno-etických otázkach. V tejto deklarácii sa o. i. hovorí aj o tom, že v Európskej únii by sme mali zásadne dodržiavať princíp subsidiarity vo všetkých oblastiach politík a že by sme nemali presúvať rozhodovacie právomoci z úrovne členských štátov na úroveň Európskej únie všade tam, kde to nie je potrebné. Vážené pani poslankyne, vážení páni poslanci, položili ste si už niekedy otázku, koľko zákonov, ktoré schvaľujeme v Národnej rade Slovenskej republiky, je už len prevodovou pákou smerníc Európskej únie? A pýtam sa, či už nie je najvyšší čas povedať si spolu, spolu veľmi jasne, aké atribúty svojej štátnosti si chceme ponechať. Predkladatelia deklarácie sa domnievajú, že by to mali byť rozhodujúce ekonomické nástroje, najmä rozhodovanie o priamych daniach. Vážené pani poslankyne, páni poslanci, v politike existujú určité predstierania. Pani poslankyne, páni poslanci, zo strán vládnej koalície, snažili ste sa budiť dojem akejsi robustnej politiky aj v oblasti národnej, ale ukazuje sa, že pri konkrétnych rozhodovaniach v konkrétnych otázkach sa neviete jasne zastať záujmov Slovenskej republiky. Predseda vlády Robert Fico sa už dopredu vzdáva svojimi výrokmi, dopredu sa vzdáva zvrchovanosti v priamych daniach. Vážené pani poslankyne, páni poslanci, pán poslanec Urbáni sa pýtal, prečo sme neodsúhlasili takúto deklaráciu, keď sme boli vo vládnej koalícii. Odpovedám, KDH zareagovalo touto iniciatívou pred rokom. Bolo to asi v apríli minulého roku, v okamihu, keď eurokomisár Kovács ohlásil v oznámení Európskej komisie, že pripravuje smernicu o harmonizácii priamych daní. Teda konali sme v pravý čas. Nie je pravdou, ako sa snažia tvrdiť niektorí poslanci vládnej koalície, pán poslanec Mečiar, pán poslanec Mikuš, pán poslanec Faič, že ešte máme čas. Ako môžeme mať čas, keď predseda vlády už povedal pred dvomi mesiacmi, že ustúpime, že už je v podstate rozhodnuté? Teraz je pravý čas. Vážené pani poslankyne a páni poslanci, dnes nerozhodujeme o tom, či chceme dane vysoké alebo nízke. Niektorí z nás sú za nízke, niektorí z nás sú za vysoké. Každý máme svoj názor. Ale dnes by sme sa mali zjednotiť v tom, že rozhodovať o nich by sa malo tu na Slovensku, a nie v Bruseli. Dnes by sme sa mali zjednotiť na tom, že rozhodovať o nich by mali politici Slovenskej republiky, volení občanmi Slovenskej republiky, a nie Európska únia. Ak sa na tomto chceme zjednotiť, mali by sme podporiť Deklaráciu o daňovej suverenite v priamych daniach. Vážené pani poslankyne, páni poslanci, v mene všetkých predkladateľov vás prosím, aby ste túto deklaráciu podporili. Takto v pravý čas podporujete národno-štátny záujem Slovenskej republiky. Ďakujem.